钦定古今图书集成/明伦汇编/官常典/第629卷 > 倪祚善
## 钦定古今图书集成/明伦汇编/官常典/第629卷 > 倪祚善

按《安庆府志》：“祚善，字永锡，天启间，以明经授永兴令。
居官清慎。会洞寇猖獗，日缮兵厉甲，寇不敢犯。迁岳
州别驾。一日，岳阳楼之东隅，白烟一线，上冲霄汉不
绝者三日，讹言城将灾，岳民腾沸。时方署篆，肃衣冠
而酬之曰：‘天降灾应灾，吾莅民者。民无灾，烟即息，无
恐众’。言讫，烟果息。以父忧去职，服阕，补金华同知。许”
都倡乱，首犯金华。祚善甲胄，登陴亲冒矢石。廉知郡
内奸宄数十人，即日缚斩之。贼退，以功陞处州知府。
解绶之日，行装萧然。卒年七十有二。